अब सवाल यह है कि भाजपा के खिलाफ आगामी लोकसभा चुनाव के लिए तैयार हो रहे गठबंधन का नेतृत्व कौन करेगा। कौन होगा पीएम पद का प्रत्याशी, यानी किसे आगे कर यह चुनाव लड़ेगा महागठबंधन यह अभी तक स्पष्ट नहीं है। ऐसे में राजनीतिक विश्लेषकों के अनुसार मायावती दलित के साथ महिला हैं। देश में इंदिरा गांधी के बाद किसी महिला को प्रधानमंत्री बनने का मौका नहीं मिला है। इसलिए बसपा कार्यकर्ता वर्ष 2019 में होने वाले लोकसभा चुनाव में मायावती को प्रधानमंत्री के चेहरे के रूप में प्रोजेक्ट करने में जुटे हैं। हालांकि बसपा का शीर्ष नेतृत्व कांग्रेस अध्यक्ष राहुल गांधी के प्रति किसी तरह के नकारात्मक बयान से भी बच रहा है। सूत्रों के मुताबिक कार्यकर्ताओं को भी सख्त हिदायत दी गई है कि राहुल गांधी के खिलाफ किसी तरह का बयान न दिया जाए।